XI FINALITĂŢILE EDUCAŢIEI IDEAL, SCOPURI, OBIECTIVE 1 Definirea şi analiza conceptelor Din perspectivă acţională, educaţia are un caracter teleologic şi axiologic, fiind orientată şi dirijată permanent în funcţie de un sistem de cerinţe, expectanţe sociale denumite generic - finalităţi ale educaţiei Finalităţile educaţiei reprezintă orientările asumate la nivel de politică a educaţiei în vederea realizării activităţii de formaredezvoltare a personalităţii umane conform anumitor valori vizate în proiectarea sistemului şi a procesului de învăţământ ( Cristea, S , 1998, p 167) Constituind atât punct de sosire al actului educativ, cât şi punct de plecare al acestuia, finalităţile circumscriu modelul de personalitate ce trebuie format şi îmbracă forma idealului, scopurilor şi obiectivelor educaţionale Idealul educaţional reprezintă finalitatea educaţională de maximă generalitate; el defineşte „un model” sau tipul de personalitate solicitat de condiţiile sociale ale unei etape istorice, pe care educaţia trebuie să-l formeze în procesul desfăşurării ei Idealul educaţional are trei dimensiuni (Nicola, I , 1996, pp 157-158):  dimensiunea socială – vizează tendinţa generală de dezvoltare a societăţii cu trăsăturile ei definitorii Prin aceasta, idealul educaţional este o manifestare a idealului social  dimensiunea psihologică – se referă la tipul de personalitate pe care societatea îl reclamă, respectiv la configuraţia fundamentală de trăsături necesare pentru toţi sau majoritatea membrilor unei societăţi  dimensiunea pedagogică – se referă la posibilităţile de care dispune activitatea educaţională pentru a transpune în practică acest ideal Legea învăţământului din societatea noastră prevede faptul că „idealul educaţional al şcoli româneşti constă în dezvoltarea liberă, integrală şi armonioasă a individualităţii umane, în formarea personalităţii autonome şi creative”(Legea nr 84, 1995, Bucureşti, 2000, p 1) Scopurile educaţiei reprezintă finalităţi macrostructurale determinate de idealul educaţional; au un grad mai redus de abstractizare şi generalizare Ele au un grad mai mare de „obiectivare” într-un complex de acţiuni la nivel de politică a 239 educaţiei, orientând valoric formarea-dezvoltarea personalităţii proiectate Prin conţinutul său, scopul subordonează o gamă de obiective şi vizează finalitatea unui complex de acţiuni educaţionale determinate După Dan Potolea, scopurile reprezintă rezultate ce se aşteaptă să se realizeze în diferite niveluri şi tipuri de şcolarizare Obiectivele educaţiei reprezintă categoria de finalităţi pedagogice microstructurale, cu grad mai mare de concreteţe, care asigură orientarea activităţii la nivelul procesului de învăţământ Ele anticipează transformările ce urmează a se produce în cadrul unui demers de predare-învăţare-evaluare Sistemul de referinţă este în acest caz personalitatea elevului pusă în relaţie cu diferite conţinuturi educaţionale (sau discipline de învăţământ) Obiectivele sunt definite, de obicei, la nivelul programelor şcolare (obiective-cadru şi obiective de referinţă), apoi prin operaţionalizarea realizată de către fiecare educator (obiective concrete, operaţionale) Obiectivele pedagogice îndeplinesc mai multe funcţii:  funcţia de orientare valorică a procesului de învăţământ; conţinutul oricărui obiectiv având o dimensiune valorică rezultată din concepţia despre societate, cunoaştere, om;  funcţia evaluativă – obiectivele servind ca drept criterii în evaluarea rezultatelor la învăţătură ale elevilor;  funcţia de reglare a procesului de învăţământ – metodele, strategiile, conţinuturile, modalităţile de evaluare fiind selectate de către educator astfel încât să conducă la realizarea obiectivelor propuse  funcţia de anticipare a rezultatelor şcolare– obiectivele prefigurează rezultatele aşteptate la finele unei secvenţe educaţionale 240 Între aceste categorii de finalităţi există o strânsă interdependenţă; pe de o parte, idealul educaţional determină scopurile şi obiectivele, pe de altă parte, acestea concretizează pe diverse planuri/niveluri prescripţiile generale ale idealului Această interdependenţă poate fi reprezentată grafic astfel: SOCIETATE IDEAL SOCIAL IDEAL EDUCAŢIONAL SCOPURI EDUCAŢIONALE OBIECTIVE EDUCAŢIONALE Fig 1 Relaţia dintre componentele finalităţii acţiunii educaţionale FINALITATEA CONŢINUTUL Idealul Modelul de personalitate educaţional care exprimă aspiraţiile unei societăţii într-o etapă istorică dată Scopul Finalitatea unei acţiuni educaţional educative determinate, anticipă rezultatele pe niveluri şi tipuri de învăţământ sau pe laturi/componente ale educaţiei (intelectuală, morală, estetică, fizică) Obiective Rezultatele aşteptate în educaţionale termeni de schimbări comportamentale şi (eventual) observabile, măsurabile   Niveluri şi tipuri de şcoli  Profiluri de pregătire  Cicluri curriculare     241 DOMENIUL Sistemul educaţional Discipline de învăţământ Unităţi de învăţare Lecţii şi secvenţe de lecţii Cognitiv, afectiv, psiho-motor Tabel 1: Relaţia dintre componentele finalităţii acţiunii educaţionale ( I Nicola, 1996) La nivelul practicii educaţionale, utilizăm sintagma de sarcină didactică pentru a desemna un anumit „cuantum” de cunoştinţe, deprinderi, capacităţi care urmează a fi dobândite de elev în conformitate cu anumite obiective pedagogice specifice şi concrete Sorin Cristea (1998) surprinde relevanţa sarcinii didactice din perspectiva profesorului (probată prin strategiile de predareînvăţare-evaluare utilizate pentru realizarea obiectivelor) şi din perspectiva elevului (probată de adecvarea cerinţelor cu posibilităţile maxime de învăţare şi de (auto)evaluare continua a rezultatelor, definite ca progres şcolar) 2 Taxonomia finalităţilor Criterii şi sisteme de referinţă În literatura de specialitate (Cristea, S , 1998; Nicola, I , 1996; Potolea, D , 1988; G şi V de Landsheere, 1979) întâlnim diferite modele de clasificare a finalităţilor, în funcţie de mai multe criterii şi sisteme de referinţă: I după forma de obiective a orientărilor valorice:  finalităţi tip proiect: idealul pedagogic, scopurile pedagogice, obiectivele pedagogice generale ale sistemului de învăţământ;  finalităţi tip produs: obiectivele pedagogice specifice ale procesului de învăţământ, obiectivele operaţionale ale procesului de învăţământ; II după modul de raportare la sistemul de educaţie:  finalităţi macrostructurale/raportate la nivelul macrostructural al sistemului de educaţie (idealul pedagogic, scopurile pedagogice, obiectivele pedagogice generale);  finalităţi microstructuale/raportate la nivelul microstructural al sistemului de învăţământ (obiectivul pedagogic general al procesului de învăţământ, obiectivele pedagogice specifice ale procesului de învăţământ, obiectivele concrete/operaţionale ale activităţii didactice); III după gradul de generalitate reflectat:  finalităţi de maximă generalitate (idealul pedagogice, scopurile pedagogice);  obiective pedagogice specifice (cognitive, afective, psihomotorii);  obiective pedagogice operaţionale; Unii autori mai realizează şi alte clasificări după criteriul gradului de generalitate asumat şi gradul de raportare la teoria şi 242 practica pedagogică, etc (vezi Sorin Cristea, 1998, pp 169-170) Alte taxonomii, realizate după gradul de generalitate, identifică : A Obiective generale care indică domeniile şi tipurile de schimbări educative ce sunt în concordanţă cu scopurile şi finalităţile învăţământului la nivel de sistem şi instituţional (primar, gimnazial, liceal) Au încă un caracter global, general dar presupun o „generalitate specifică”, fiind delimitate cu mai multă precizie pentru a avea incidenţă directă asupra demersului predării-învăţăriievaluării Formularea şi ordonarea lor s-a realizat în cadrul a două modele reprezentative:  modelul morfologic se bazează pe concepţia psihologică despre inteligenţă ca structură de operaţii mentale implicate în rezolvarea de probleme şi obţinerea performanţelor şcolare;  modelul clasificării ierarhice, iniţiat de B S Bloom, are două dimensiuni: una de conţinut şi alta de diferenţiere şi ordonare Combinarea lor a condus la elaborarea de taxonomii sau clasificări ierarhice a obiectivelor generale Ele sunt specializate pe domenii de conţinut (cognitiv, afectiv şi psihomotor), în cadrul fiecărui domeniu fiind precizată ordonarea ierarhică a obiectivelor(vezi fig 2) în funcţie de gradul de complexitate a operaţiilor, capacităţilor psihice implicate în realizarea lor Reacţie complexă Automatism Reacţie dirijată Dispoziţie Percepere Domeniul psihomotor(Simpson) 6 Evaluare 5 Sinteza 4 Analiza 3 Aplicarea 2 Înţelegerea 1 Asimilarea cunoştinţelor Domeniul cognitiv (Bloom) Caracterizare Organizare Valorizare Reacţie Receptare Domeniul afectiv (Krathwohl) Fig 2 Taxonomia obiectivelor pedagogice Pentru domeniul cognitiv distingem două secţiuni: asimilarea cunoaşterii (informaţii, concepte, date, termeni etc ) şi deprinderi sau capacităţi de operare cu cunoştinţele(înţelegere, aplicare, analiză, sinteză, evaluare) Pentru domeniul afectiv sunt vizate etapele de interiorizare a unei norme sau valori sociale, morale, estetice, trecând de la simpla receptare până la organizarea acestora într-un sistem cuprinzător ce va caracteriza persoana respectivă 243 În domeniul psihomotor, obiectivele sunt asociate cu etapele formării unei deprinderi motrice, începând cu perceperea actelor componente până la automatizarea actelor şi aplicarea eficientă a deprinderii în contexte diferite B Obiectivele specifice sunt caracteristice diferitelor niveluri, trepte, discipline, forme de învăţământ şi de instruire (Cristea, S , 1998, p 327) Ele acţionează la nivelul a trei coordonate principale implicate în activitatea de proiectare a procesului de învăţământ:  coordonata transversală – obiective specifice educaţiei intelectuale, morale, fizice, estetice, tehnologice;  coordonata verticală – obiective specifice învăţământului preşcolar, primar, secundar;  coordonata orizontală – obiective specifice fiecărei discipline de învăţământ sau grupe de discipline proiectate intradisciplinar, interdisciplinar, transdisciplinar Reforma curriculară care se desfăşoară în învăţământul românesc introduce alte două categorii de obiective: obiective-cadru şi obiective de referinţă, iar pentru clasele X-XII/XIII – competenţe generale şi competenţe specifice Obiectivele-cadru au un grad ridicat de generalitate şi complexitate şi aparţin fiecărei discipline de învăţământ, fiind realizabile pe parcursul mai multor ani de studiu De exemplu, obiectivele-cadru pentru matematică, clasa a III-a sunt formulate astfel:  Cunoaşterea şi utilizarea conceptelor specifice matematicii;  Dezvoltarea capacităţilor de explorare/investigare şi rezolvare de probleme;  Formarea şi dezvoltarea capacităţii de a comunica prin/în limbajul matematic;  Dezvoltarea motivaţiei, interesului pentru studiul şi aplicarea matematicii în contexte variate Obiectivele de referinţă reprezintă ansamblul de obiective specifice stabilite pentru fiecare din obiectivele-cadru Ele vizează nivelul pe care ar trebui să-l atingă o anumită capacitate sau volumul de cunoştinţe al fiecărui elev ( ce se aşteaptă ca elevul să ştie şi să ştie să facă) Sunt elaborate pentru clasă, pentru fiecare obiectiv-cadru, fiind însoţite de exemple de activităţi de învăţare De pildă, programele şcolare pentru clasele a X-a – a XII-a sunt organizate întro structură care să permită centrarea pe competenţele ce urmează a fi 244 formate/dezvoltate la elevi şi în acelaşi timp să asigure corelarea conţinuturilor învăţării cu aceste competenţe Competenţele sunt definite ca ansambluri structurate de cunoştinţe şi deprinderi dobândite prin activitatea de învăţare Competenţele permit subiecţilor să identifice şi să rezolve probleme caracteristice unui anumit domeniu în contexte diverse Competenţele generale se definesc pe obiect de studiu şi se formează pe durata învăţământului liceal, având un grad ridicat de complexitate De exemplu, la Limba şi literatura română: 1 Utilizarea corectă şi adecvată a limbii române în receptarea şi producerea mesajelor în diferite situaţii de comunicare; 2 Folosirea instrumentelor de analiză stilistică şi structurală a diferitelor texte literare şi non-literare; 3 Argumentarea în scris sau oral a propriilor opinii asupra unui text literar sau non-literar Competenţele specifice se definesc pe obiect de studiu şi se formează pe durata unui an şcolar; ele sunt deduse din competenţele generale, fiind etape în dobândirea acestora De exemplu: 1 folosirea unor registre stilistice diferite în funcţie de situaţia de învăţare; 2 redactarea unor texte funcţionale în diferite contexte de comunicare ş a C Obiectivele operaţionale au un caracter concret, fiind realizabile în situaţii specifice de învăţare, în cadrul lecţiilor sau în afara lor Ele au două dimensiuni:  de conţinut (informaţia, problema ce constituie obiectul învăţării; de exemplu, substantivul, verbul, etc );  de formă, operaţională care indică sarcina concretă de învăţare (de exemplu, să enumere, să definească, să analizeze, etc ) Pentru a fi corect formulate, obiectivele operaţionale trebuie să respecte următoarele condiţii:  de conţinut:  orice obiectiv operaţional trebuie să specifice atât conţinutul, cât şi sarcina de învăţare;  sarcina de învăţare să fie cât mai variată, diversificată;  sarcina de învăţare să fie accesibilă elevilor  de formă:  obiectivele operaţionale trebuie să descrie schimbările aşteptate în structura mentală sau comportamentală a elevului în urma procesului şi nu activitatea educatorului;  schimbările aşteptate să fie indicate prin termeni concreţi, pentru a fi observabile, măsurabile, la finele situaţiei de predare de predare-învăţare; 245  fiecare obiectiv să conţină o singură sarcină de învăţare;  formularea lor să se facă în mod economicos, eliminându-se expresiile redundante;  să indice şi criteriile pe baza cărora se admite că elevul a atins performanţa aşteptată 3 Operaţionalizarea obiectivelor educaţionale În domeniul obiectivelor pedagogice, operaţionalizarea are două sensuri:  trecerea progresivă de la nivelul finalităţilor, scopurilor şi obiectivelor generale sau specifice la formularea obiectivelor operaţionale - operaţie numită şi derivare; de exemplu, scopurile sunt derivate din ideal, obiectivele generale din scopuri, obiectivele specifice din cele generale, ş a m d  specificarea criteriilor sau indicatorilor pe baza cărora un obiect dobândeşte caracteristica de a fi operaţional; de cele mai multe ori sunt menţionate două criterii de elaborare şi apreciere a operaţionalităţii unui obiectiv: performanţa (criteriul comportamental) şi capacitatea intelectuală (criteriul competenţei) Nota definitorie a operaţionalizării constă în delimitarea cât mai clară a categoriilor de obiective pe baza unor criterii riguroase pentru a putea evalua corect performanţele obţinute Ea impune ca transformările ce au loc în procesul devenirii personalităţii umane să fie formulate în termeni de „comportamente observabile” Performanţa se referă la nivelul de realizare a unei sarcini de învăţare Pornind de le un conţinut al învăţării (de exemplu, substantivul), prin operaţionalizare trebuie specificat acel indicator pe baza căruia se poate constata şi aprecia că elevul/studentul a realizat un anumit progres; că s-a produs o schimbare în sistemul personalităţii lui la finele unei situaţii de predare-învăţare, oră/lecţie, parcurs şcolar Conform teorie behavioriste, cel mai concret indicator al performanţei în învăţare este comportamentul „obiectivat”, „observabil” Prin urmare, a defini operaţional un obiectiv educativ înseamnă a preciza ce fel de modificări se vor produce în comportamentul celui educat (elev/student) Conform acestei orientări, fiind dat un stimul (de exemplu, definiţia educaţiei) şi o sarcină de rezolvat (de exemplu, memorarea definiţiei), elevul/studentul trebuie să facă exerciţii de memorizare a definiţiei pentru ca, în final, să manifeste comportamentul de redare corectă a definiţiei Comportamentul obiectivat de educat trebuie să fie 246 observabil şi măsurabil cu ajutorul unor instrumente de evaluare pedagogică Ca atare, tot mai mulţi pedagogi se străduiesc să delimiteze obiectivele educaţiei sub formă de comportamente observabile În acest sens, sunt utilizaţi termeni verbali (să definească, să expliciteze, să nominalizeze, să enumere, etc ), fizici sau psiho-motori (să realizeze acţiuni simple, complexe; să identifice obiecte, componente, etc ) şi atitudinali (să enumere consecinţele probabile ale unei acţiuni, să manifeste anumite conduite în relaţiile interpersonale,etc ) S-a propus, de asemenea, asocierea fiecărei categorii taxonomice (a obiectivelor generale şi specifice) cu anumite formule de acţiune indicatoare de comportamente Structurile propuse valorifică interpretările existente în literatura de specialitate evidenţiind corelaţia funcţională existentă între competenţa vizată şi performanţele de învăţare posibile în cadrul celor trei modele de operaţionalizare a obiectivelor pedagogice concrete, de ordin cognitiv, afectiv, psiho-motor (vezi Landsheere, G &V ; 1979, pp 82-85, pp 133-134, pp 182-188) Modelele rezultate evidenţiază ponderea formativă a sarcinilor de instruire realizate la diferite niveluri de performanţă orientate spre atingerea anumitor competenţe R F Mager a propus o tehnică de elaborare a obiectivelor operaţionale bazată pe considerarea performanţelor sub forma comportamentelor finale, observabile şi măsurabile obţinute la sfârşitul fiecărei etape de predare-învăţare Astfel, orice obiectiv operaţional include un singur comportament final caracterizat prin trei indicatori:  identificarea şi specificarea comportamentului final al elevului / studentului, observabil până la sfârşitul activităţii didactice;  stabilirea condiţiilor de învăţare interne (capacităţile elevului) şi externe (conţinuturile minime, medii şi maxime, timpul necesar pentru îndeplinirea sarcinilor didactice propuse);  definirea criteriilor de reuşită acceptabilă, în termeni de produse ale învăţării, exprimate: calitativ prin competenţe de învăţare ce pot fi evaluate până la sfârşitul activităţii didactice şi în perspectiva evoluţiei elevului; cantitativ, prin performanţe de învăţare, evaluabile până la sfârşitul activităţii didactice în raport de: proporţia răspunsurilor corecte, a regulilor şi principiilor aplicate adecvat, gradul de validare a răspunsului acceptat, gradul de deviere a 247 răspunsului în raport cu soluţia standard, timpul limită acceptat După Landsheere, în operaţionalizarea obiectivelor trebuie respectaţi cinci parametri:  cine produce comportamentul dorit;  ce comportament observabil;  care va fi produsul;  în ce condiţii;  pe temeiul căror criterii considerăm produsul satisfăcător Întrebarea care se pune este cea referitoare la posibilitatea traducerii în expresii comportamentale a transformărilor ce se produc în procesul învăţării Nu toate aceste transformări pot fi obiectivate; alături de comportamente observabile există şi efecte profunde ale învăţării ce iau forma unor capacităţi mentale care nu pot fi reduse la comportamente izolate Astfel, după unii autori (R Kibler) există un gen de obiective greu măsurabile cum ar fi cele din domeniul rezolvării problemelor, al creativităţii, afectivităţii, atitudinilor şi al valorilor De aceea, într-o lecţie pot fi realizate anumite obiective educaţionale definite în termeni de performanţă, urmărindu-se totodată şi realizarea unor obiective de referinţă mai generale care sunt specifice mai multor lecţii În această variantă, se utilizează drept criteriu al operaţionalităţii unui obiectiv competenţa sau capacitatea intelectuală Competenţa este considerată acea capacitate intelectuală, care dispune de posibilităţi multiple de transfer sau de aplicabilitate în operarea cu conţinuturi diverse Competenţa se realizează în intervale mai lungi de timp; de exemplu, capacitatea de a selecta, de a analiza, sintetiza date, relaţii; capacitatea de a învăţa, acţiona, judeca, etc La rândul său, fiecare capacitate se bazează pe anumite operaţii mentale, uneori luându-se ca referinţă procesele psihice (percepţie, gândire, memorie, imaginaţie) şi operaţiile specifice fiecărui proces psihic privite în mod genetic (J Piaget, J S Bruner) Alteori, se delimitează obiectivele specifice ale unui obiect de învăţământ în relaţie cu conţinuturile corespunzătoare, la fiecare lecţie se precizează rezultatele pe care trebuie să le obţină un elev Avantajul obiectivelor axate pe competenţă este că accentuează caracterul formativ al învăţământului, iar dezavantajul constă în reducerea operaţionalităţii Cele două criterii- al performanţei şi al competenţei- trebuie considerate ca fiind complementare (vezi relaţia dintre obiectivele-cadru şi cele de referinţă, dintre obiectivele 248 specifice şi cele operaţionale definite în termeni de performanţă sau de comportamente finale) Aplicaţii: Analizaţi cele trei dimensiuni ale idealului educaţional românesc formulat în Legea Învăţământului Luând în considerare componentele procesului de învăţământ precizaţi relaţiile dintre obiective – conţinuturi – metodologie didactică – evaluare Demonstraţi pe o secvenţă didactică concretă interdependenţa dintre ele Prezentaţi modelul operaţionalizării obiectivelor propus de pedagogul Mager Daţi cinci exemple de obiective exprimate operaţional, relevante pentru domeniul dumneavoastră de activitate Bibliografie selectivă Cucoş, C , 1996, Pedagogie, Editura Polirom, Iaşi Cristea, S , 1998, Dicţionar de termeni pedagogici, E D P -R A , Bucureşti Ferenczi, I , Preda, V , 1995, Abordarea obiectivelor procesului didactic, în Didactica modernă (coord M Ionescu, I Radu), Editura Dacia, Cluj-Napoca Jinga, I , Istrate, E , 1998, Manual de pedagogie, Editura All, Bucureşti Landsheere, de V , de Landsheere, G , 1979, Definirea obiectivelor educaţiei, EDP, Bucureşti MEN, 1998, Programe şcolare, (pentru învăţământul primar), Bucureşti MEN, 2000, Programe şcolare pentru clasa a X-a, Seria liceu, Bucureşti Nicola, I , 1996, Tratat de pedagogie şcolară, EDP-RA, Bucureşti Potolea, D , 1988, Teoria şi metodologia obiectivelor educaţionale, în Curs de pedagogie (coord I Cerghit, L Vlăsceanu), Universitatea Bucureşti 249 